**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 21 สิงหาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

 ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 21 สิงหาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

 **1. การร้องเรียนการทุจริตของเจ้าหน้าที่รัฐ** ที่อยู่ในระหว่างการดำเนินการของศูนย์อำนวยการต่อต้านการทุจริตแห่งชาติ (ศอตช.) ให้สรุปชี้แจงผลการดำเนินการให้ประชาชนทราบเป็นระยะ ๆ

 **2. กรณีเจ้าหน้าที่ของรัฐกระทำความผิด** ให้เน้นย้ำ กวดขัน ระเบียบวินัยและความประพฤติของกำลังพลและข้าราชการในสังกัด ให้ยึดถือปฏิบัติตามกฎระเบียบของหน่วยงานและกรอบของกฎหมาย ไม่เข้าไปมีส่วนร่วมกับการกระทำผิดกฎหมายทุกรูปแบบ รวมทั้งการใช้อำนาจหน้าที่ในทางมิชอบ หรือเกินขอบเขตที่กำหนดไว้ หากตรวจพบให้ดำเนินการ และรายงานให้ผู้บังคับบัญชาทราบโดยเร็ว

 **3. การดำเนินการของเจ้าหน้าที่กองกำลังรักษาความสงบเรียบร้อยและเจ้าหน้าที่ทุกส่วน ที่เกี่ยวข้องในการดูแลเรื่องการระบายข้าว** ขอให้ดำเนินการโดยมีจุดยืนที่ชัดเจน ไม่เข้าไปเกี่ยวข้องกับ
กระบวนการทุจริตใด ๆ ทั้งสิ้น

 **4. การประชุมคณะรัฐมนตรีสัญจรที่จังหวัดนครราชสีมา** ให้กองทัพภาคที่ 2 ดูแลเรื่องความปลอดภัย โดยนายกรัฐมนตรีมีนโยบายจะลงทุกพื้นที่ตามเวลาที่เหมาะสม ดังนั้น ขอให้มีการรวบรวมข้อมูลพื้นฐาน ความเดือดร้อนของประชาชนในทุกพื้นที่ และรายงานให้ทราบเพื่อเป็นข้อมูลในการแก้ไขปัญหาในพื้นที่

 **5. กรณีศาลฎีกาแผนกคดีอาญาของผู้ดำรงตำแหน่งทางการเมือง กำหนดพิจารณาตัดสินคดีทุจริตโครงการรับจำนำข้าว และคดีขายข้าวแบบรัฐต่อรัฐ (G to G) ในวันที่ 25 สิงหาคม 2560** ซึ่งกรณีดังกล่าวเป็นที่สนใจของสังคม ขอให้ฝ่ายความมั่นคงได้เตรียมการและดำเนินการให้เป็นไปตามเจตนารมณ์ที่เคยสั่งไว้แล้วให้เตรียมความพร้อมรับมือในประเด็น ดังต่อไปนี้

 1) ปัญหาการจราจรบริเวณรอบพื้นที่

 2) ปัญหาสภาพอากาศ ให้ดูแลอำนวยความสะดวกแก่ผู้ที่มาให้กำลังใจด้วย

 3) การวางแผนและเตรียมการรองรับสถานการณ์ที่อาจเกิดขึ้น เช่น ระยะเวลาในการพิจารณาคดีที่อาจใช้เวลานาน

 4) การดำเนินการต่อผู้กระทำผิดกฎหมายในพื้นที่ หากในขณะเกิดเหตุไม่สามารถดำเนินการ ได้ให้ทำการบันทึกภาพไว้และมาดำเนินการในภายหลัง

 5) มอบหมายให้ตำรวจเป็นผู้รับผิดชอบหลักในการดำเนินการต่าง ๆ โดยให้ มท. และ กกล.รส. เป็นหน่วยงานสนับสนุน โดยให้เป็นไปตามกรอบที่เหมาะสมตรงตามเจตนารมณ์ของทุกฝ่าย ดูแลทุกอย่างให้ผ่านไปด้วยความเรียบร้อยและราบรื่น

 - อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557